SARIE-briewe Maart 2009 | SARIE
SARIE-briewe Maart 2009	deur admin
Alta wen dié keer ons prysgeld van R250, plus ‘n 50 ml-bottel en 2 bottels van 30 ml Sunkissed Glow van Jennifer Lopez. Dié parfuum het vrugtige blomgeure met ondertone van son, see en sand, pynappelsap, lemoenbloeisel en muskaat. Hande
Tik in die uurglasTik, wie het jou ontdek? Waar kan ek jou vind? Ek wil jou tot ander insigte bring. Het jy emosies of ’n gewete? Ek dink jy’s ’n monster met bloedbelope oë, op soek na nog ’n prooi wat jy kan verslind tot net die geraamte oorbly.
Gee van jouself“Die lekkerte van gee” (SARIE, Desember 2008) het die spyker op die kop geslaan. Ek het dit self ontdek as vrywilliger by die Animal Anti-Cruelty League. Ek bring Saterdagoggende daar deur – beantwoord die telefone of speel met die honde. In ruil kry ek soveel onvoorwaardelike liefde.
KindersDie eerste aanblik van my babadogtertjie se groot donkerblou oë het my laat besluit: “Vir jou swem ek deur riviere!” Die oomblik ná my seun se geboorte, toe sy kwaai gesiggie afgevee is en hy kalmer was, het ek in my hart geweet: “Vir jou pleeg ek moord!”
Harte van goudDie mense kla en dit gaan bitter swaar met menige. My kleindogters het hul klerekaste leeggemaak – oortollig vir hulle, maar noodsaaklike items vir iemand anders. Klere, skoene, tasse en handsakke is aan hulpbehoewendes geskenk.
Omgee-SAWanneer jou selfoon gesteel word, sien jy dit nooit weer nie. Ek en my vriendin kan egter van die teendeel getuig. Ek het ’n oproep ontvang van ’n onderwyseres wat ’n selfoon by ’n leerder gekonfiskeer het. Sy het besef dis gesteel oor die foto’s en name daarop. My nommer was ook gelys. Só het my oorstelpte vriendin se selfoon weer sy pad teruggevind.
Gewen!Was ek nie verras toe ek uiteindelik ’n prys met SARIE se Blokraai (Oktober 2008) gewen het nie? Die pos was bietjie agterstevoor, want ek het eers die boek – Langverlof deur Annemari Coetser – van NB-Uitgewers ontvang en daarna jul brief wat sê ek is ’n wenner. Ek kon my oë nie glo nie. Baie dankie aan SARIE en die uitgewer!
Ware manna Watter heerlike verrassing kry ek vandag in die pos – Izak de Villiers se Manna oor die duine!* Borskanker is in Desember 2008 by my gediagnoseer en ’n mastektomie is gedoen. Vandag het die onkoloog opvolgbehandeling voorgestel. En vir hierdie tyd sal dié besielende Psalm-gebede vir my ware manna wees.